Papersnake/gushiwen huggingface dataset:
送别吕令圣与
杨万里（宋代）

一门三相千子孙，後有公家前诸袁。
有治国谱无县谱，种爱在堂铭在门。
谁能不徼鬻爵恩，民乃不识田亩钱。
姓名堕在诸公口，去去云霄稳著鞭。
三年为寮无间然，公行何得搀吾先。
取别当愁今更喜，定知同醉西湖莲。
曹公
陆游（宋代）

二袁刘表笑谈无，眼底英雄不足图。
赤壁归来应叹息，人间更有一周瑜！
赠鹿苑信公诗禅 其二
张孝祥（宋代）

句中有眼悟方知，悟处还同病著锥。一个机关无两用，鸟窠拈起布毛吹。
戴就
洪焱祖（元代）

东都有一士，天赋岂寻常。屈居仓曹掾，众未察所长。

一朝薛从仓，未按郡守赃。收就钱唐圄，五毒既备尝。

烧斧挟肘腋，辞色愈慨慷。焦毁肉堕地，掇以充饥肠。

覆船薰马通，三日孰可当。发视意其死，大骂目方张。

针爪使杷土，彭考无馀方。宁死白于天，终不枉忠良。

其仓竟得释，太守免归乡。我观此丈夫，性命轻毫芒。

心非儿女脆，肤亦铁石刚。见义不见身，遥恤支体伤。

古今几冤狱，蔀屋埋日光。由来独行少，史册徒芬芳。
嵩山二十四咏 其十 起云峰
楼异（宋代）

触石孤飞一叶蓬，雷公电母昼鞭龙。但知四海为霖雨，不道中天第几峰。
景定初元即事十首
刘克庄（宋代）

粝食忧民瘠，茅庐念士寒。
一生怜此老，错把两眉攒。
渔父词一十八首。沐浴
吕岩（唐代）

卯酉门中作用时，赤龙时蘸玉清池。

云薄薄，雨微微，看取妖容露雪肌。
即事
李流谦（宋代）

清江与我共天涯，若到沧溟始是家。
晓渡换舟惊宿雁，暮林系马散栖鸦。
山童老木才余骨，潮落寒汀半露沙，
只恐行人不著眼，一川秋色在芦花。
城略阳
何景明（明代）

扶风令，城略阳，贼来略阳令走藏。扶风令为登城唤，抽刀誓藏藏不散。

三日抗城一日战，战不利兮生缚见，见贼骂贼危不变。

略阳城人尽为鬼，略阳令生扶风死，守臣上奏惊天子。

君不见扶风令死封公卿，嗟尔略阳之令胡为生。
喜团圆
佚名（宋代）

轻攒碎玉，玲珑竹外，脱去繁华。尤殢东君，最先点破，压倒群花。瘦影生香，黄昏月馆，清浅溪沙。仙标淡伫，偏宜么凤，肯带栖鸦。
丰城疏山寺
何中（元代）

天气良晏温，山原足游衍。石溪试初涉，衣裳费牵挽。

油油风力舒，恍恍烟色远。指峰左右赏，爱草行坐软。

情兴俱笑谈，造诣各深浅。望望苍寒中，禅关路犹缅。
越溪逢袁生饮
张元凯（明代）

范蠡湖边一棹回，偶逢袁绍最深杯。
浮萍散雨凉风至，高树排深明月来。
浮白且谋今夜醉，栖乌不问故宫哀。
相将共选溪头石，乍可披裘作钓台。
子华学士儤笑未满遽出馆伴病夫遂当轮宿辄成拙句奉呈
欧阳修（宋代）

万钉宝带烂腰镮，赐宴新陪一笑欢。金马并游年最少，玉堂初笑夜犹寒。

自嗟零落凋颜鬓，晚得飞翔接羽翰。今日遽闻催递宿，不容多病养衰残。
喜雪
李世民（唐代）

碧昏朝合雾，丹卷暝韬霞。结叶繁云色，凝琼遍雪华。

光楼皎若粉，映幕集疑沙。泛柳飞飞絮，妆梅片片花。

照璧台圆月，飘珠箔穿露。瑶洁短长阶，玉丛高下树。

映桐珪累白，萦峰莲抱素。断续气将沉，徘徊岁云暮。

怀珍愧隐德，表瑞伫丰年。蕊间飞禁苑，鹤处舞伊川。

傥咏幽兰曲，同欢黄竹篇。
病中上元
吕本中（宋代）

病久仍多事，深居未识春。殷勤今夜雨，且为阻游人。
同友人新陂庄少憩
邓深（宋代）

家家轳辘络丝声，竹杖芒鞋取次行。
村笛牧羊烟欲暝，农歌秧次雨初晴。
随瓶沽得酒堪醉，就野挑来菜可羹。
此是田家真况味，吾曹借取片时清。
留符离待乡信未至
刘摰（宋代）

先陇封楸后，羁臣赐玦时。放舟初草草，去国合迟迟。

珠滑新粳粒，金酣早蟹脂。南迁真不负，屈子独何知。
频夜烛花
郑刚中（宋代）

密炬香光照夜红，垂垂帘幕静无风。金盘五寸花成穗，可但钗头缀玉虫。
野意
陆游（宋代）

久忝明恩返故乡，全家衣食出耕桑。
诗才适意宁求好？醉即成眠不暇狂。
小雨荷鉏分药品，乍凉扶杖看优场。
此身已作农夫死，却媿时贤独未忘。
庠生严启先妻张孝悯题辞八首 其八
曹家达（清代）

春草青青意欲消，表扬潜德待云轺。自嫌剩有须眉在，愧对缇萦赋大招。
奉和御製九天司命降临
夏竦（宋代）

缉熙绵宇肃边疆，蕃祉纷纶顯阜昌。
真驭告期通梦寐，严宸精意洁坛场。
青烟漏上盈中禁，碧辇宵分下彼苍。
照地辉光蒙鹤焰，霭人嘉气杂萧芗。
峒山顺拜鸿仪展，太古灵源密命扬。
载仰金姿唯睟穆，稍瞻云躅更辉煌。
晓霞微动觚棱峻，弦月斜明玉瑱方。
丹凤卷旗严藻卫，绿车旋轸向仙乡。
春祺涣汗均流庆，睿唱昭回纪降祥，
万国颂声皆载路，巍巍馨烈迈成康。
间关上陀罗山
傅山（清代）

东海西昆未得过，秋风吹客上陀罗。陆离云粉凝晴雪，菡萏峦陀演石波。

一撮缁新书剑卷，九原封旧涕洟多。桃源直处忘情士，处士多情奈若何。
偈颂一百六十首
释宗杲（宋代）

今朝二月二十，又是清明寒食。
灵云不见桃华，争信曲中有直。
是典耶，是真耶，
多虚不如少实。
偈颂九首
释如净（宋代）

衲衣下事火烧山，腊月家贫彻骨寒。
堪笑连延曾未息，眉毛焦赤面皮斑。
南雪
胡仲弓（宋代）

南地无寒脉，胡为雪载涂。
草池方积玉，瓦屋又跳珠。
鱼冻难争水，鸦饥懒哺雏。
玉堂与茅舍，随分有红炉。
偈颂三十二首 其十七
释宗演（明代）

一九与二九，相逢不出手。面面各相看，人人自知有。

你若野犴鸣，我便狮子吼。我若野犴鸣，你亦狮子吼。

十字纵横自在行，切忌随人背后走。
花犯 苔梅
王沂孙（宋代）

古婵娟，苍鬟素靥，盈盈瞰流水。断魂十里。叹绀缕飘零，难系离思。

故山岁晚谁堪寄。琅玕聊自倚。谩记我、绿蓑冲雪，孤舟寒浪里。

三花两蕊破蒙茸，依依似有恨，明珠轻委。云卧稳，蓝衣正、护春憔悴。

罗浮梦、半蟾挂晓，么凤冷、山中人乍起。又唤取、玉奴归去，馀香空翠被。
纵笔六言七首
刘克庄（宋代）

古调不同俗调，后儒多异先儒。
美蔡中郎幼妇，呵郑司农老奴。
醉后题李、马二妓
白居易（唐代）

行摇云髻花钿节，应似霓裳趁管弦。艳动舞裙浑是火，

愁凝歌黛欲生烟。有风纵道能回雪，无水何由忽吐莲。

疑是两般心未决，雨中神女月中仙。
听蝉鸣应诏诗
沈约（南北朝）

轻生宅园籞。
复得栖嘉树。
岂敢擅洪枝。
轻条遭所遇。
叶密形易扬。
风回响难住。
泥功山（贞元五年于同谷西境泥公山权置行成州）
杜甫（唐代）

朝行青泥上，暮在青泥中。泥泞非一时，版筑劳人功。

不畏道途非，乃将汩没同。白马为铁骊，小儿成老翁。

哀猿透却坠，死鹿力所穷。寄语北来人，后来莫匆匆。
白莲 其一
林泳（宋代）

西湖万景惹诗狂，爱此孤高压众芳。大士化身衣未解，西施净面镜慵妆。

岁寒却有花堪比，水种应无草敢香。茉莉素馨方用事，鼻参眼入细平章。
出塞曲三首 其一
刘敞（宋代）

桓桓良家子，趫趫羽林儿。恩雠久未报，感激气拂霓。

无用丈二组，不须一丸泥。独身斩胡颈，手揽封侯圭。
夜坐示儿侄 其一
刘跂（宋代）

露下天高秋气清，北书不到雁无情。且将款曲终今夕，遮莫邻鸡下五更。
维则庵追凉题月湖屏间诗后
史弥宁（宋代）

淋淳醉墨洒屏间，逃暑祗园闯一斑。
小阮诗怀饱丘壑，可无只句饷江山。
和赵守木犀
陈文蔚（宋代）

花开时节趁柔金，冷露繁霜未许侵。
况是天香无欲韵，一樽清赏有知音。
玩初月
骆宾王（唐代）

忌满光先缺，乘昏影暂流。
既能明似镜，何用曲如钩。
观拽龙舟怀裴宋韩李
梅尧臣（宋代）

截春流，筑沙坻。
拽龙舟，过天池。
尾矫矫，角岐岐。
千夫推，万鳞随。
惊鸿鹄，沉鱼龟。
春三月，轻服时。
薄水殿，习水嬉。
马特特，来者谁。
魏公子，人不窥。
车辚辚，集其涯。
邯郸倡，士交驰。
银缾索酒倾玻璃，用钱如水赠舞儿。
却入上苑看斗鸡，击球弹金无不为。
适闻天子降玉辇，当门虎脚看大旗。
春风吹花入行幄，红锦百尺争蛟螭。
云盖回，彩缆维，明年结客观未迟。
和史浩曲宴澄碧殿诗
宋孝宗（宋代）

揖逊荷帝尧，寅恭五元祀。
治道贵清静，圣言有深旨。
谁歌元首明，自得股肱喜。
跻民期仁寿，距肯中道止。
力逐乐彼田，坐贾安於市。
岁行阅丰登，国论销委靡。
予力初何能，济济赖多士。
矧予有元老，中立而不倚。
居东逾三年，不远来千里。
未遂赤松游，辍诵青琅蕊。
皓首持六经，日侍明光里。
翼乎鸿遇风，纵矣鱼在水。
儒行绝瑕疵，道心无尘滓。
挺挺松柏姿，巉巉山岳峙。
予惟日万几，至仁同一视。
西成锡小宴，促坐才尺咫。
湛露愧歌周，置酒非封齿。
归美见新诗，如卿能有几。
眷言澄碧行，胜赏得迂趾。
亦屡引公卿，对此谈政理。
虚心欲受人，忠言资逆耳。
腾瘠天下肥，至乐无易此。
颇念文武疆，六合尚殊轨。
东都会诸侯，宣王昔於是。
期尔罄嘉谋，使我勋业起。
勿以方燕颐，所书聊复尔。
卮酒正须酹，话言未能已。
都护万年觞，何当至庭戺。
文章藉老手，直笔中兴纪。
载嘉矍铄翁，焉得辞骫骳。
春词
方岳（宋代）

剪得春词不忍看，雨深怕近碧阑干。
春无些力吹成雪，未必杏花能耐寒。
正月十四夜上蔡公署候月不至罢酌
张萱（明代）

山郭孤栖喜晚晴，银蟾何事碧云萦。岂怜皓魄犹微阙，故傍良宵不肯明。

两岸歌钟諠十里，一街灯火引双旌。天涯纵有芳尊在，却汎春愁忍独倾。
先主庙次唐贞元中张俨诗韵
陆游（宋代）

猾贼挟至尊，天命矜在己。
岂知高帝业，煌煌汉中起。
次韵渊明九日闲居
李纲（宋代）

天地一逆旅，于焉寓此生。群阴惨将暮，共爱九日名。

气清霜露肃，天朗山川明。月户蔼夜色，风林飒秋声。

东篱菊有华，可以延我龄。采采金琐碎，泛此玉觞倾。

一醉遗万物，况复轩裳荣。渊明骨已朽，千载同兹情。

时危丹砂远，岁晏将何成。
太傅李康靖公挽歌三首 其二
韩维（宋代）

知止冠早挂，娱闲金屡挥。绪言犹在听，英魄遽何归。

去国箫笳远，迎风旌旐飞。邦人慰怀慕，馀庆在缁衣。
春晚题韦家亭子
杜牧（唐代）

拥鼻侵襟花草香，高台春去恨茫茫。

蔫红半落平池晚，曲渚飘成锦一张。
寄浚川先生
薛蕙（明代）

览公谈玄作，赠公咏玄篇。
寻仙愿未果，怀旧心悠然。
抠衣游郡斋，言诗偏赏激。
束书谒京邸，交臂俄分析。
中岁再见公，置酒浚郊庐。
自此若参辰，形迹缅相疏。
一别二十年，相思定深浅。
独游郭南园，忆公如在眼。
稷契亮天功，巢许好山栖。
同生尧舜世，出处安能齐。
退藏诚自揣，明扬何滥与。
愧非伯齐伦，谬当公叔举。
我年已迟莫，我志但逡巡。
鄙儒信顽鲁，不识要路津。
枳棘遍荒涂，鸱枭竞翔舞。
中有孤凤皇，哀鸣一何苦。
十日出天衢，龙飞欲何为。
不如反深渊，俟彼风雨时。
世俗多崎岖，达人岂凝滞。
公能访松子，予亦从公逝。
和刘山居见惠之什
姚勉（宋代）

喜逐秋风马后归，及君犹未戍瓜时。
尽倾无底囊中语，细读新瓜卷里诗。
好趣莫教儿辈觉，此心惟有故人知。
只愁天欲孤笼翼，早晚芙蓉在绿池。
山中即景
游酢（宋代）

翠霭光风世界，青松绿竹人家。天外飞来野鸟，涧中流出桃花。
为巴令陈石丈遥祝两尊人华诞
陈是集（明代）

五羊才子早腾名，字水风清制锦明。莫讶白云亲舍远，能飞玉舄梦中迎。

鲤庭近摘安期枣，陶鲊无逾勾漏英。三异丝纶应锡美，双双象服绚蓬瀛。
唐文权郡见前作和韵见教乃赋计三首答之
程公许（宋代）

赞房容久愒，游了奚所叹。
树老书常寂，云埋宵易寒。
龛灯对青荧，手箑失折团。
抚运忽有感，秋防趣三单。
李天营侍御有万竹图题曰一道清风为之赋
苏葵（明代）

凛凛张文纪，遗风何岧峣。接武今有人，青骢振华镳。

白笔生雷霆，魑魅惊潜消。不见纤尘飞，但觉山岳摇。

顾兹苍玉图，意者同高标。苍玉有劲节，岁寒终不凋。

长梢拂云汉，短节含箫韶。郁郁千万竿，四时散清飙。

拱揖谢众卉，安用争春娇。卜始谅有终，芳声允宣昭。
五月六日率师离长乐乘舟如水口二首 其二
李纲（宋代）

画舸连樯泛碧波，潇湘去路饱经过。山川焕发旌旃色，将士欢经铙鼓歌。

旧学但曾闻俎豆，暮年何意总干戈。据鞍马援平生志，岂在骊驹白玉珂。
题陈侍讲伯父阜阳亭
王阜（明代）

海上蓝田佳丽地，山中乔木元龙裔。庞眉皓首无俗情，别墅危亭有清致。

野服黄冠薄世荣，青毡讲席独横经。东皋迎旭房栊净，南阜来薰枕簟清。

半池花影摇书幌，十里松风度微爽。鹤弦拂拭秋雨寒，鸠杖逍遥暮天朗。

桑梓应传聚德星，芝兰堪比谢家庭。水迎垂钓拖寒练，山引衔杯落翠屏。

丘园独乐希前哲，海岳清芬洒兰室。帘捲鸣琴洞口泉，窗涵金漆壶中月。

渔樵相见双眼青，乡邻共结泉石盟。岩前白玉呼龙种，阶下青苔借鹿行。

浮丘笔阵蛟龙走，漫士雄词满人口。百年心迹老岩扃，半夜精光射牛斗。

俄顷双凫去莫追，猿悲鹤怨绕书帷。石上看云成往事，梁间落月引遐思。

一窗山水悠然在，三凤羽毛成五彩。鸰原荆树共风烟，季也芳名满江海。

词源三峡如涌涛，霄汉祥云日色高。殿前射策一枝桂，堂上称觞五色桃。

翰林侍讲承恩早，华表联芳倚晴昊。葛巾何日挂三花，白首归来拾瑶草。
送历阳方明府
徐铉（宋代）

古县横江北，弦歌似武城。
善辞金马召，欣着彩衣行。
旧感河山色，离愁浚水声。
外门庐井在，相送几重情。
早春重步虞山西簏
李寄（明代）

舍舟缘涧入，步步起幽思。水作夏瀑势，山回冬睡时。

日蒸梅不待，风急雨无疑。返屐招游侣，舟中补一诗。
三高祠
叶茵（宋代）

一为功成一见几，一逢叔世老渔矶。
后人欲隐求其志，志不因时隐亦非。
送赵德庄右司赴江东漕八首
曾协（宋代）

轩盖事朝谒，阊阖方晨趋。
霜露怀松楸，慨然赋归欤。
确志感清衷，载以使者车。
往宣问事条，勿但安田庐。
限韵送姚使君守琼管二首 其二
黄衷（明代）

赤马嘤嘤美使君，才声好似华州闻。花封几路迎山节，卉服千家住水云。

位逐晓星还旧次，势如晴准□前群。遐方不作多时别，延閤于今本右文。
送胡共之参政赴广东
韩雍（明代）

江头樽酒话襟期，君欲南征我北驰。十载交游恒间阔，一时相见又分离。

海天绿树春云望，台阁清灯夜雨思。此后重逢问何日，鹍鹏应不久藩篱。
文宣王及其弟子赞
宋高宗（宋代）

懿德贤行，有一则尊。
子也履之，成性存存。
骍角有用，犁牛莫论。
刑政之言，惠施元元。
芙蓉渡酒店前金沙芍药盛开
杨万里（宋代）

山店春光也自妍，芙蓉渡口数家村。
笋舆低过金沙架，篱落疏围芍药轩。
孤客倦游殊寂寞，两花作意与温存。
可怜经眼匆匆去，不拆红香倒绿尊。
凤孤飞·一曲画楼钟动
晏几道（宋代）

一曲画楼钟动，
宛转歌声缓。
绮席飞尘满，
更少待、金蕉暖。
细雨轻寒今夜短，
依前是、粉墙别馆。
端的欢期应未晚，
奈归云难管。
题灵石寺并简景思
洪适（宋代）

闻道飞来石，当年却畔亡。烟杉行客路，风竹护禅房。

有酒对玉麈，无诗夸锦囊。尘缨自羁束，真赏负山光。
送僧
释文珦（宋代）

空山草木秋，相送古原头。
倦客难为别，寒蛩替说愁。
旧房深翠壁，归路隔沧洲。
后夜多明月，相思为上楼。
退朝
王安石（宋代）

门外鸣驺送响频，披衣强起赴鸡人。
火城夜闇云藏阙，玉座朝寒雪被宸。
邂逅欲成双白鬓，萧条难得两朱轮。
犹怜退食亲朋在，相与吟哦未厌贫。
送经历庞世安
董天吉（宋代）

庞门培隐德，凤穴产奇毛。
曳组全家贵，谈兵此客豪。
书签沾雨湿，箭镝入云高。
归到荆花下，春缸醉玉醪。
次吴说避地白岩山中书怀韵
邓仁宪（宋代）

避地南来极，吾乡北斗边。
风尘今阻隔，途路旧迍邅。
闾里千门盛，湖山百卉鲜。
故乡归未得，飞梦入青天。
竹轩
唐瑜（明代）

锄园种竹已成林，新筑幽居傍绿阴。双屐烟霞苔径小，半窗明月草庐深。

年来已得闲中趣，老去应无分外心。一调朱弦聊自适，世人能有几知音。
蝶恋花 随任隰川，见燕巢有感
萧恒贞（清代）

谢却残红飞尽絮。九十韶光，六十轻抛负。婪尾馀春馀几许。

画十一桁微微雨。

雨后泥香新燕乳。一样将雏，心苦谁怜汝。江上草堂今在否。

双栖毕竟归何处。
五郊歌五首 其三 黄帝歌宫音
牛弘等奉诏作（隋代）

爰稼作土，顺位称坤。孕金成德，履艮为尊。黄本内色，宫实声始。

万物资生，四时咸纪。灵坛泛扫，盛乐高张。威仪孔备，福履无疆。
咏禅思道人诗
支遁（魏晋）

云岑竦太荒，落落英岊布。回壑伫兰泉，秀岭攒嘉树。

蔚荟微游禽，峥嵘绝蹊路。中有冲希子，端坐摹太素。

自强敏天行，弱志欲无欲。玉质凌风霜，凄凄厉清趣。

指心契寒松，绸缪谅岁暮。会衷两息间，绵绵进禅务。

投一灭官知，摄二由神遇。承蜩累危丸，累十亦凝注。

悬想元气地，研几革粗虑。冥怀夷震惊，怕然肆幽度。

曾筌攀六净，空同浪七住。逝虚乘有来，永为有待驭。
正月十六夜同荔浦天桥看月追和黄仲则陈理堂
张晋（清代）

月正十五至十七，游人看灯不看月。僻地谁来访素娥，空使寒光照冰雪。

天桥高高接天坛，流波冻合澜不翻。栖鸦踏枝倏惊起，一轮皓魄明林端。

初在林端既天半，倒影射桥光凌乱。此身疑作广寒游，十丈京尘一时散。

延生与我怀抱同，深宵蹑足凌长虹。碧天沉沉净如拭，繁星敛耀芒角空。

举头望月开口笑，作歌酬月月知否。黄生陈生皆清才，往年今夕曾同来。

兴酣落笔走珠玉，欲与明月争光辉。太息后来无继矣，岂知更有我与子。

君才何必输两人，月光不过清如此。此时旅怀百不忧，入关毕竟让王师。

姓符谶纬原无应，身作韩彭且不知。欲效安丰何反复，可怜终未处台司。
浣溪沙·云淡风高叶乱飞
顾敻（五代）

云淡风高叶乱飞，小庭寒雨绿苔微，深闺人静掩屏帷。
粉黛暗苔金带枕，鸳鸯空绕画罗衣，那堪辜负不思归！
再和林宝文三绝
王炎（宋代）

要知好雨自何来，和气连云拨不开。
廊庙为霖须妙手，即看力斡大钧回。
摸鱼儿
张榘（宋代）

渺长江、浩无今古，悠悠经几流景。桥家松竹知何在，寂历丹枫景锦。行阵整。想斗舰连艘，谈笑烟灰冷。寒光万顷。算只有当年，暮天霜月，惨澹照山影。
元戎队，画角梅花缓引。楼船飞渡波稳。中流击楫酬初志，此去君王高枕。应暗省。使万里尘清，谁逊周公瑾。勋名不泯。看阳蛰潜开，老龙挟雨，渊睡为民醒。
西归
李汾（金朝）

扰扰王城足是非，不堪多病决然归。只因有口谈时事，几被无然触祸机。

日暮豺狼当路立，天寒雕鹗傍人飞。终南山色明如画，何限春风笋蕨肥。
感寓 其三十四
王称（宋代）

翩翩游侠子，出入咸阳城。千金买意气，五陵交弟兄。

袖中徐匕首，拂拭秋霜明。十步杀一人，千里不留行。

世人矜勇智，中贵联芳声。末路贱行检，此辈方纵横。

至今季布死，尚识朱家名。
次韵惠梅禅师见寄秋日四首 其一
释德洪（宋代）

客情容易到双眉，乾没晴湘夜月晖。风露满庭人未寝，飞萤故入小帘帏。
赠睢阳刘君廷用
张元祯（明代）

火星西流雁南翔，金茎露滴篱菊芳。辽阳人归白云屋，华筵酒菊清溪光。

天南天北远游道，百倡百和新诗香。君放天真自烂熳，我愧进退如藩羊。
三月施州进金色小龟
夏竦（宋代）

清江涵德泽，嘉瑞效灵龟。
巢叶形偏小，如金色最奇。
玉灵惭异质，绎属近幽姿。
骑置遥承献，观图仰帝祺。
送张仲宗押戟归闽中
陈与义（宋代）

翩然鸿鹄本不群，亦复为口长纷纷。
去年弄影河北月，今年迎纷江南云。
还家不比陶令冷，持节正效相如勤。
青天白日映徒御，玄发降旆明江濆。
舟前落花慰野老，浦口杜若愁湘君。
遥知诗成寄驿使，万里春色当见分。
赠人以言予岂敢，不忍负子聊云云。
旧山虽好慎勿过，恐有德璋能勒文。
七夕赋咏成篇
陆敬（唐代）

夙驾鸣鸾启阊阖，霓裳遥裔俨天津。五明霜纨开羽扇，

百和香天动画轮。婉娈夜分能几许，靓妆冶服为谁新。

片时欢娱自有极，已复长望隔年人。
代人上叔母张氏生辰三首
仲并（宋代）

仙阀流芳远，吾门袭庆长。
萱堂今寿考，枢府昔辉光。
玉树诸郎秀，金花宠命昌。
欲知椿算久，辟谷有家方。
颂古七首
释慧性（宋代）

放两抛三，瞒神唬鬼。
换盆换盆，谁不识你。
山房送郭次甫之焦山
雪浪法师（明代）

雪后回仙棹，空堂别思盈。
一尊留夜色，片语进寒更。
茗熟松风细，梅香露气清。
明朝江上月，去住总含情。
徐倅尊人挽诗二首
杜范（宋代）

论子论交事契深，同年同里又同心。
登堂未展庞公拜，梦奠俄惊尼父吟。
自古阴功天所予，如公遐福世同歆。
老成渐渐凋零尽，空有潸然泪满襟。
绿绮七咏
曹勋（宋代）

颇闻公退静清晨，吏舍萧然只数人。
岂比簿书程不识，是只得句更无尘。
酬严少尹徐舍人见过不遇
王维（唐代）

公门暇日少，穷巷故人稀。偶值乘篮舆，非关避白衣。

不知炊黍谷，谁解扫荆扉。君但倾茶碗，无妨骑马归。
咏史六首·高祖
乐雷发（宋代）

逝骓走鹿各消磨，剑外功臣乘几多。
四皓两生元不听，故乡枉费大风歌。
宿马龙州次王朝言都宪韵三首 其三
王缜（明代）

年年于此驻征骖，宣布深惭读召南。万里孤心依魏阙，百年吾召在茅庵。

云鹏枉展风中翼，蕉鹿虚传梦里谈。不是迂疏轻势分，从来名教要人担。
柳二首
李中（五代）

春来无树不青青，似共东风别有情。

闲忆旧居湓水畔，数枝烟雨属啼莺。

最爱青青水国中，莫愁门外间花红。

纤纤无力胜春色，撼起啼莺恨晚风。
王范二僚久不调雨中戏以长歌
欧大任（明代）

君不见王子大，若为教授河汾之家世。君不见范景伯，若为扁舟五湖之苗裔。

一官白首犹未迁，四载青袍有何意。戟郎但可困扬雄，士林空自留虞荔。

西雍东序岂堪轻，破砚寒毡太有情。六馆共知贫博士，四门今已老先生。

昨者六日雨不止，长安城中满城水。上漏下湿墙几倾，半昼一宵榻三徙。

卷幔淋离抱书籍，开门潦长呼邻里。过午炊烟尚待薪，经旬蔬食聊盈簋。

二子高歌百不忧，乌皮之几貂皮裘。谁其据者六国相，岂足道哉万户侯。

绣衣霄汉奚不策足去，赤管岁月却与吾曹俦。君不见南海欧生亦闭关，蓑笠用在阴晴间。

子如云兮出岫，我如鸟兮知还。携将玉局三千卷，乞取罗浮四百山。
黄山上先冢旧葬处
陆文圭（元代）

一盂麦饭一豚肩，寒食风花泪眼边。倘得黄泉相见母，胜如白日上升天。

万家置去成何用，双鹤飞来亦偶然。事死如生莫言孝，几曾庐墓过三年。
喜遇冀侍御珪崔司议泰之二使
陈子昂（唐代）

谢病南山下，幽卧不知春。使星入东井，云是故交亲。

惠风吹宝瑟，微月忆清真。凭轩一留醉，江海寄情人。
送客至无相兰若归过慈云岭小憩崇寿寺书所见
张镃（宋代）

山腰路转涌苍蛇，山下修筠媚白沙。
正要澄江舒倦眼，莫教缘岸有人家。
正月十日理发三首 其三
俞德邻（宋代）

晨梳白发照青铜，叹息光阴过眼空。一市少年羞裤下，三朝新眼闭车中。

酒逢知己犹堪醉，文不惊人莫送穷。天下士忧天下事，肯将飞伏较雌雄。
句
张潞（宋代）

移封初闷闷，通道忽陶陶。
留别平闍黎
秦观（宋代）

缘尽山城且不归，此生相见了无期。
保持异日莲花上，重说如今结社时。
水龙吟（会庆节）
曹勋（宋代）

翠帘迟晚，龙楼丽日，海宇明新霁。枢旋大电，虹流华渚，阳春天气。出震乘乾，保民立政，垂衣裳治。诞恩均九有，功兼七制，恢图抚、四荒外。

威动殊邻万里。拥衣冠、称觞玉陛。虞韶缓度，龙香飞下，晴云如水。行见冰天，版图来上，诸侯盟会。奉怡颜宴罢，归移宝辇，向瑶池醉。
三塔寺寒光亭张于湖书词寺柱吴毅夫命名后轩
岳珂（宋代）

云烟千嶂远，风月四时新。
笠泽昔鲁望，镜明今季真。
何时脱尘绊，来此寄垂纶。
一艇苇间宿，寒光长是邻。
九张机
佚名（宋代）

七张机，鸳鸯织就又迟疑。
只恐被人轻裁剪，
分飞两处，一场离恨，
何计再相随？
杂咏下 木瓜
洪适（宋代）

硕果宣城得，花肤易地无。上楼要脚健，不假瘦藤扶。
蝶恋花·眼底风光留不住
纳兰性德（清代）

眼底风光留不住，和暖和香，又上雕鞍去。欲倩烟丝遮别路，垂杨那是相思树。
惆怅玉颜成间阻，何事东风，不作繁华主。断带依然留乞句，斑骓一系无寻处。
王昭君
佚名（唐代）

猗兰恩宠歇，昭阳幸御稀。朝辞汉阙去，夕见胡尘飞。

寄信秦楼下，因书秋雁归。
是年五月扈从上京宫学纪事绝句二十首 其三
周伯琦（元代）

五色灵芝宝鼎中，珠幢翠盖舞双龙。玉衣高设皆神御，功德巍巍说祖宗。
京口策应戍将归营
武衍（宋代）

老矣犹征调，新从淮上归。
尽知边境事，曾妥寿春围。
腥血封刀匣，黄沙渍铁衣。
奏功均得赏，沽酒醉斜晖。
次桂州二首 其二
孙觌（宋代）

江上烟云翠作堆，倚天青壁雁飞回。神州一望三千里，不是南迁肯独来。
湘水巫云曲
沈明臣（明代）

湘江之水巫山云，朝暮相思那得分。渺渺高堂怨巫女，斑斑楚竹恨湘君。

湘君巫女知何处，水中月色烟中树。只解春来幻作花，不解花飞没春路。

阳台故道竟微茫，黄陵古庙久荒凉。鸳鸯锦水偏齐翼，鹦鹉芳洲空断肠。

断肠复断肠，问君苦不苦？解佩江边忆楚妃，采莲渡口思交甫。

草色如天染绿尘，杨花似雪扑青蘋。水为帝子眼中泪，云是襄王梦里人。

梦里眼中俱不见，非烟非雾犹相眷。十二峰头画不成，三湘七泽俱流遍。

采得蘋花不自由，更何人共木兰舟。曲终歌罢谁无泪，水远山长空独愁。

天边属玉双双起，茜红裙色谁家女？欲言不言来不来，云不成云雨不雨。

烟波尽日浩空津，明月当天似镜新。畴能良夜偏忘夜，若云逢春不怨春。

怨春愁夜何时歇，岁岁春魂化啼渼。鹧鸪啼破九嶷天，王孙泣断苍梧月。
送徐圣可十首 其十
王质（宋代）

卷雪楼前欲放船，沧浪亭上且扶肩。他时一月同千里，江汉吴淞共拍天。
答黄公绍闻倭之作
梁士楚（元代）

沧海藩离彻五城，竹垣荒舍有枭鸣。清湍半饮胡人马，落日空窥汉将营。

豪吏夜呼冯虎啸，美人春怨带鹃声。长缨莫笑迂儒计，试向尊前数甲兵。
墨君堂晚晴凭栏
文同（宋代）

墨君堂中看新霁，十里平林铺净绿。
青烟一去抹远岸，白鸟双来立乔木。
戴胜入园蚕已老，栗留过陇麦将熟。
坐等月破东岭云，自取帘钩更高轴。
无梦令·传语终南道众
马钰（金朝）

传语终南道众。早把良缘勤种。保守气精神，调摄乌龟赤凤。赤凤。赤凤。化粒金丹高耸。
钗头凤•七夕为嫦娥赋
董以宁（清代）

鹊桥驾。银河泻。嫦娥正送天孙嫁。寒宫内。清晖改。

当年窃药情轻背，奔到蟾宫，寂寥无奈。悔。悔。悔。

缘难借。情甘舍。笑他会合刚今夜。怜分袂。遥相对。

织完锦泪明年再，何似孤栖，长依仙桂。奈。奈。奈。
嘉夫再有冰玉交辉佳句复和酬报
周行己（宋代）

烂烂双瞳掣电光，照人皮里有秋阳。谁将鼠腊同苍璧，枉把盐车服乘黄。

合有猷谋陈稷契，即看灏噩继周商。近来佳句惊人甚，敢并蒹葭玉树傍。
莆田杂诗二十首 其十五
刘弇（宋代）

当日山南寺，层楼插蔽亏。龙蛇缄柳笔，风雨舛唐碑。

游浅云吞液，山稀海衬眉。杖藜支瘦鹤，白发茂林缁。
内顾诗二首 其二
潘岳（魏晋）

独悲安所慕，人生若朝露。绵邈寄绝域，眷恋想平素。

尔情既来追，我心亦还顾。形体隔不达，精爽交中路。

不见山上松，隆冬不易故。不见陵涧柏，岁寒守一度。

无谓希见疏，在远分弥固。
木芙蓉
陶弼（宋代）

孤芳托寒木，一晓一翻新。
春色不为主，天香难动人。
丹枫见流落，黄菊坐因循。
莫讶偏相爱，衰迟似我身。
芗林閒居
郑樵（宋代）

芗林苍翠甚，极目可□诗。
梅子风前落，杏花雨后移。
清溪过半郭，孤月隐疏篱。
寂寂云山外，萧然独自知。
菩萨蛮·闻人语著仙卿字
张先（宋代）

闻人语著仙卿字。?情恨意还须喜。何况草长时。酒前频共伊。须香堆宝帐。月到梨花上。心事两人知。掩灯罗幕垂。
赠苏贞仙
性道人（清代）

一架蔷薇满袖香，同行谁不羡红妆。平生最爱清幽事，肯惜凌波绕曲廊。
汪明生
张民表（明代）

燕市住西庵，重来续一谈。
煎茶移竹火，煮饼渍鱼泔。
日月颠毛记，风霜足茧谙。
传闻东郡旱，何以慰如惔。
康判官寄螃蟹
毛友（宋代）

沙头郭索众横行，岂料身归五鼎烹。支解樽前供大嚼，胸中戈甲也虚名。
和华璞登天津望海楼元韵
张之万（清代）

相携王粲上楼头，大海冥濛汗漫游。近日立身心自阔，浮天无岸水长流。

烟开鳌背云光净，风扇渔帆曙色收。万里江河同一瞬，何须有感寄沙鸥。
绍兴朝日十首
佚名（隋代）

［圜钟为宫］玄鸟既至，序屡春分。
朝于太阳，厥典地存。
载严大采，示民有尊。
扬光下蠲，煜烨工门。
郊庙歌辞。周宗庙乐舞辞。善庆舞
佚名（唐代）

卜世长，帝祚昌。定中国，服四方。修明祀，从旧章。

奏激楚，转清商。罗俎豆，列簪裳。歌累累，容皇皇。

望来格，降休祥。祝敢告，寿无疆。
贤者之孝二百四十首·韦陆
林同（宋代）

不惜以身谏，惟愁失母慈。
景融常自楚，嗣立每求笞。
同鲜于蹈夫管养正饮卫氏云亭
王之望（宋代）

谁结危亭古岸头，云容水熊入帘钩。
数峰岚翠欲排闼，半夜溪声碍枕流。
入坐烟霞终日秀，对床风雨一灯幽。
那知戎马纷纭际，杖履相陪得胜游。
还家
黄公度（宋代）

黎明呼羸僮，拄策渡野水。
轻岚翳初日，古道步平砥。
麦陇黄四出，松竹翠相倚。
人间春告尽，岩色秀未已。
眼入故乡明，语还亲旧喜。
印非朱买臣，金无苏季子。
窃笑免妻孥，相过动邻里。
富贵岂吾谋，薄游聊尔耳。
新居用韩昌黎诗辛勤三十年以有此屋庐为韵
蔡戡（宋代）

南轩款佳客，北堂奉高年。
两庑辟数舍，幼累聊伏跧。
未能大门闾，岂暇週墙垣。
求足何时足，万事姑随缘。
昭君行
洪咨夔（宋代）

红嫣翠湿平阳里，轣辘游车汎流水。苍头拥骑知谓谁，草草人家寄生子。

君王神武重边功，不爱秾华胜桃李。青鸾扶下五云车，颠倒衣裳冠荐履。

赏功未了说和亲，又堕蛾眉芳梦里。平章三十六宫春，遣似天骄买驩喜。

朔风吹雪胡马嘶，猎归月淡龙城西。重旃穹窿压斗帐，泛盎快搅金留犁。

细调弦索为郎鼓，手未推却眉先低。林深人静孤啄木，春尽树暗双黄鹂。

大居次吹梅花老，小居次舞杨花迷。屠牙勃窣起为寿，一粲相对酣如泥。

子卿海上亦良苦，牧羝未乳儿先乳。信道天涯共此情，谁谓姬姜必齐鲁。

妾身不为汉婕妤，下嫁犹获当单于。从来蕃汉等昆弟，得婿渠不如家奴。

君不见冢象庐山谁比数，青冢名传千万古。
如意院井诗二首 其二
华镇（宋代）

井德本来无得丧，居迁乃见井有仁。深穿阔甃世不少，闻名索实多非真。

潢污方集已登干，骄阳未久先飞尘。盈虚既与阴晴变，安用华屋床雕银。

崇宁元年五六月，僦居偶在寺井滨。曾经畏日曝累朔，亦见霖雨倾弥旬。

碧痕澄澄古甃上，消长不改苍龙鳞。莫嫌营置近阛阓，莫厌资取多纷纶。

深院无人辘轳静，焉知此井常清新。
过鉴湖
王十朋（宋代）

朔风吹水鉴湖寒，千里扁舟赴幕官。路入蓬莱天尺五，眼中见日与长安。
玉团儿 用周美成韵
卢炳（宋代）

绿云慢绾新梳束。这标致、诸馀不俗。邂逅相逢，情怀雅合，全似深熟。

耳边笑语论心曲。把不定、红生脸肉。若得同欢，共伊偕老，心事忒足。
句
王钦若（宋代）

忆念西山玉隆友。
南浦岁暮对酒，送王十五归京
白居易（唐代）

腊后冰生覆湓水，夜来云暗失庐山。风飘细雪落如米，

索索萧萧芦苇间。此地二年留我住，今朝一酌送君还。

相看渐老无过醉，聚散穷通总是闲。
柳梢青 题韵香道女画兰，儗厉樊榭
朱祖谋（清代）

小熨芳笺。烟根露蕊，倩影亲传。粉本双身，黄絁一梦，薄负婵娟。

粉粉听雨空山。消不得、天花妙鬘。休问东风，色香多少，叶叶情禅。
又求胡忠简公赞
周必大（宋代）

春秋尊王，外攘夷狄。
幼学壮行，终始惟一。
凛然英气，尚父是匹。
揭之徂征，可却回纥。
赠乔尹
程敏政（明代）

上最初书荷宠光，盛年政事古循良。沙堤学启青云彦，阙里人循墨绶郎。

竹叶上堂供拜寿，梅花沿路照归装。乌台清切储名久，几日徵书出建章。
梦成
徐玑（宋代）

向晚菱歌起，风平水不流。
鸳鸯两相逐，飞过采莲舟。
书余逢时所作山水 其一
释祖可（宋代）

江势卷十万顷，村墅掩三四家。落雁惊横烟水，小舟攲著寒沙。
临水蔷薇
李群玉（唐代）

堪爱复堪伤，无情不久长。浪摇千脸笑，风舞一丛芳。

似濯文君锦，如窥汉女妆。所思云雨外，何处寄馨香。
寄雪窦足首坐
释智愚（宋代）

光芒曾不著织埃，拂拭磨砻心已灰。
秋夜不禁猿啸月，与谁同上妙高台。
北津
张至龙（宋代）

独立长桥喜近城，半阑斜日又催行。
船过别浦波痕没，堠立当涂里界明。
古木云边僧住处，落花风里鸟啼声。
青山莫道浑无事，日与行人管送迎。
炼丹井
董嗣杲（宋代）

稚川曾此倒灵瓢，阑上银床压甃腰。
丹气腾空知几转，神光射屋起中宵。
有茶可品春煎细，何疾能治晓汲遥。
万古仙踪应不泯，辘轳声落病僧寮。
永昌陵挽词
李昉（宋代）

丹青史笔敢虚张，功德巍然轶汉唐。
奠玉五回朝上帝，御楼三度纳降王。
集饮黄洲侄书舍
梁文瑞（明代）

草回新绿柳初黄，水长平芜野径长。十里烟村云缥缈，依稀犹似辋川庄。
奉酬程子尚
李彭（宋代）

彼美洛阳人，贻我柏梁句。艳雪敌清妍，春云多态度。

忆昔郎官湖，秋风落烟树。使君出程门，萧萧发垂素。

平时仲尼履，尚可藏武库。不见扬子云，欣与侯芭遇。

况兹得小阮，风流肖诸父。旷怀沧洲期，恊我尘外趣。

尚无金玉音，归鸿来枉渚。
谢友人惠笔
张炜（宋代）

翰墨场中浪得名，近来研席愧尘侵。
紫怀心素锋芒健，红束腰身管套深。
珍重故交分数种，胜于野老获千金。
便当拂茧晴窗下，賸写新诗倩鹤吟。
寄史司理
彭汝砺（宋代）

日就妻孥问药囊，镜中自笑鬓毛苍。诗编欲乞闲方记，茶面亲题病未尝。

饮量无涯倾北海，风情不薄念东阳。终篇未尽相望意，洗耳风前迟报章。
思杜亭
姜仲谦（宋代）

十里松阴古道场，一亭还复枕潇湘。诗翁至死忧唐室，野客于今吊耒阳。

窗户云生山雨集，岩溪花发晓风香。不唯临眺添惆怅，自是年来鬓已霜。
留别台州
潘观藻（清代）

为观日出蹑三台，万八峰头涤笔来。
碧海笑看鲲变化，青天自许鹤徘徊。
平临箕斗空成锦，管领湖山信费才。
好谢石梁双涧瀑，年年花发淪离杯。

休道壶瀛最上头，三山才近好风收。
一麾到海真蛇足，八口浮家问鹤楼。
魔力能嘘无缝塔，含砂偏射下滩舟。
波涛见惯归帆稳，山月江风鄂渚秋。

桃源归溯楚江清，十万花光夹岸迎。
宦海浮沉今结局，尧天歌咏付余生。
黄冠紫绶都如梦，红树青霜饯此行。
莫待潇湘芳草绿，春山处处子规声。

书生面目太酸寒，试着初衣觉便安。
不厌清贫求小郡，也须福慧了粗官。
无田致悔归田晚，到海信知观海难。
敢对西风怨摇落，赋闲原是赋秋潘。
哭补阙亡友綦毋学士
王湾（唐代）

明代资多士，儒林得异才。书从金殿出，人向玉墀来。

词学张平金，风仪褚彦回。崇仪希上德，近侍接元台。

曩契心期早，今游宴赏陪。屡迁君擢桂，分尉我从梅。

忽遇乘轺客，云倾构厦材。泣为洹水化，叹作泰山颓。

冀善初将慰，寻言半始猜。位联情易感，交密痛难裁。

远日寒旌暗，长风古挽哀。寰中无旧业，行处有新苔。

反哭魂犹寄，终丧金尚孩。葬田门吏给，坟木路人栽。

遽泄悲成往，俄传宠令回。玄经贻石室，朱绂耀泉台。

地古春长闭，天明夜不开。登山一临哭，挥泪满蒿莱。
郡人来言楚事久未得旨感赋 其二
袁宏道（明代）

尘头飞骑竟茫然，望尽云棱日角边。税使逐来才两载，楚人机角已三年。

从知鹿死非阴地，转恐乌横欲暮天。国体藩规俱莫论，老臣涂血也堪怜。
和马尚宝文明读杜秋兴有感之作
边贡（明代）

杜陵寂寞几经时，遣兴空留卷里诗。早觉冰霜成岁晚，可怜松里后秋衰。

秦城楼阁千年思，蜀道烟花万里悲。异代那知亦同感，古台寒日雨丝丝。
哭崔季嘿 其四
李云龙（明代）

手提三尺是龙泉，走马边城及少年。侠气至今销不得，散为烟雨蔽江天。
崇山图七贤诗
张嵲（宋代）

居士胸中有丘壑，买山占得水云宽。
七峰环合三溪碧，尽付骚人一倚栏。
与吕生厚庵、沈生祝澄、侄幼春夜话作
林朝崧（清代）

掩关东郭外，懒拙世所轻。二仲披草来，欢甚扫榻迎。

是时山花披，鴃鶗林间鸣。感彼春芳歇，欣此亲爱并。

题诗五色笺，煮茗龙头枪。夜阑语往事，破窗风雨惊。

自从不周碎，坤轴东南倾。蠕蠕裈中虱，一饱各自营。

凤凰长苦饥，玉山禾不生。修陵植华藕，枝叶安得荣？

回也困陋巷，孟荀老于行。与世苟凿枘，贤哲亦无成。

吾道在固穷，何用吐不平！沧江有鸥鹭，可与洗心盟。
偈颂一一二首 其五十
释清远（宋代）

作无作作，贯色通声。水中盐味，不见其形。
上明州高守喜雨
释宝昙（宋代）

静倚炉薰听雨声，使君念虑在苍生。十分唤起群龙睡，千里如同一手耕。

新绿沟塍鸣布谷，乱红庭院著流莺。禁林莫讶归来晚，待我丰年酒一行。
过崔八丈水亭
李白（唐代）

高阁横秀气，清幽并在君。
檐飞宛溪水，窗落敬亭云。
猿啸风中断，渔歌月里闻。
闲随白鸥去，沙上自为群。
送监郡库克楚通议公致仕归维扬一十二韵
黄镇成（元代）

近郡称良牧，如公实罕伦。处家原俭朴，施政本宽仁。

不扰心如水，无私化若神。镇浮安属吏，持重协同寅。

忆昨虞汀寇，烦公抚邵民。孤城存保障，列壁静风尘。

课最逾三载，生灵煦一春。村村田悉垦，户户粟皆陈。

大府方交剡，高情自乞身。攀辕徒拥霸，遮道莫留恂。

淮海通诸夏，溪山望七闽。作诗无溢美，端不愧风人。
宝公和尚赞
释心月（宋代）

鹰窠大士，示现无方。
生于宋代，老于齐梁。
杖头刀尺，隐显全彰。
巍巍堂堂，炜炜煌煌。
至今坐断独龙冈。
失调名
张琳（唐代）

持节助调羹。
庚辰二月雪夜作
张嵲（宋代）

夜半雨鸣廊，晨起雪暗空。
不减腊月寒，故作昨日风。
融银拥山腰，飞花落裘茸。
办此了不难，咳唾烦天公。
纤纤园中花，一夕无光容。
凜凜庭下松，巍然两苍龙。
义妇行（有引）
汤胤勣（明代）

顾家一女肤如玉，炯炯灵台抱贞淑。
择配奚川武肃孙，井臼亲操谢膏沐。
不必荆钗并布袄，雍雍自是闺中宝。
抚卑事上尽欢心，内外皆称新妇好。
欢乐未央灾祸来，闾阎满眼飞尘埃。
长鲸大豕互吞食，雌凰雄凤难徘徊。
强将性命依岩壑，柏叶松肪共咀嚼。
草衣木履度晨昏，乃畏强梁横侵掠。
丈夫前室有佳儿，哇哇相逐远奔驰。
足趼腹枵行不得，锋横矢乱计宁施。
妾身有子年尤小，恩义欲兼嗟力少。
残生苟幸得完全，孤诚自有神明表。
拊膺长恸望天呼，回头已作沟中枯。
男子虽羞邓伯道，妇女何惭鲁义姑。
皇明九五真龙出，一扫寰区群蚤虱。
归来室宇尚依然，四方重睹升平日。
矻然妇织与夫耕，眼看家道日康宁。
苍苍主者岂无谓，两男一女连绵生。
五十年来三百指，螽斯夺尽前人美。
珍珠帘卷画堂深，鹤发披肩全寿祉。
节孝贤能世岂无，苍黄谁得展良图。
伤哉此道日凋丧，事迹何繇付董狐？
赠于子冲大参请急南旋
于慎行（明代）

长安城头秋雨繁，长安城下双朱轓。去年忽向洛阳道，今年却入长安门。

谁道分司非达宦，谁言朝请不承恩。行边惯试渥洼马，到阙仍依白虎幡。

忆昨匈奴入边塞，陇坂以西杀气昏。右方王将旃庐满，北地烟尘士女奔。

元臣庙略驰三殿，上将戎轩历五原。青海几经传尺檄，玉关依旧有游魂。

翻令蛮府提锋锐，欲扫干戈静塞垣。谢公谈笑亦何易，贾生流涕亦太烦。

竞说请缨临瀚海，争言倚剑出昆崙。尔曹落落不入眼，此事悠悠谁与论。

我今但欲拂衣去，斗酒悲歌意气存。看君四十头未白，勉加餐食无多言。
句
释惠崇（宋代）

长风跃马路，小雪射雕天。
感遇十一首 其十一
王夫之（明代）

清风起蘋末，吹荡兰与芷。迨其明灭间，歘然迷端委。

相望不相见，幽动无能纪。万岁亦匪他，今者为我始。

条绪皆芬芳，勿为叹逝水。
鲁灵光殿赋
王延寿（两汉）

鲁灵光殿者，盖景帝程姬之子恭王余之所立也。初，恭王始都下国，好治宫室，遂因鲁僖基兆而营焉。遭汉中微，盗贼奔突，自西京未央、建章之殿皆见隳坏，而灵光岿然独存。意者岂非神明依凭支持，以保汉室者也？然其规矩制度，上应星宿，亦所以永安也。予客自南鄙，观艺于鲁，睹斯而眙曰：“嗟乎！诗人之兴，感物而作。故奚斯颂僖，歌其路寝，而功绩存乎辞，德音昭乎声。物以赋显，事以颂宣，匪赋匪颂，将何述焉？”遂作赋曰：

粤若稽古帝汉，祖宗濬哲钦明。殷五代之纯熙，绍伊唐之炎精。荷天衢以元亨，廓宇宙而作京。敷皇极以创业，协神道而大宁。于是百姓昭明，九族敦序。乃命孝孙，俾侯于鲁。锡介珪以作瑞，宅附庸而开宇。乃立灵光之秘殿，配紫微而为辅。承明堂于少阳，昭列显于奎之分野。

瞻彼灵光之为状也。则嵯峨嶵嵬，峞巍㠥𡸖。吁！可畏乎，其骇人也。迢嶢倜傥，丰丽博敞，洞轇輵乎，其无垠也。邈希世而特出，羌瑰谲而鸿纷。屹山峙以纡郁，隆崛岉乎青云。郁坱圠以嶒峵，崱缯绫而龙鳞。汩硙硙以璀璨，赫燡燡而烛坤。状若积石之锵锵，又似乎帝室之威神。崇墉冈连以岭属，朱阙岩岩而双立。高门拟于阊阖，方二轨而并入。

于是乎乃历夫太阶，以造其堂。俯仰顾眄，东西周章。彤彩之饰，徒何为乎？澔澔涆涆，流离烂漫。皓壁暠曜以月照，丹柱歙赩而电烻。霞驳云蔚，若阴若阳。瀖濩磷乱，炜炜煌煌。隐阴夏以中处，霐寥窲以峥嵘。鸿爌炾以爣阆，飋萧条而清泠。动滴沥以成响，殷雷应其若惊。耳嘈嘈以失听，目矎矎而丧精。骈密石与琅玕，齐玉珰与璧英。

遂排金扉而北入，霄霭霭而晻暧。旋室㛹娟以窈窕，洞房叫窱而幽邃。西厢踟蹰以闲宴，东序重深而奥秘。屹𥉸𥌯以勿罔，屑黡翳以懿濞。魂悚悚其惊斯，心𤟧𤟧而发悸。

于是详察其栋宇，观其结构。规矩应天，上宪觜陬。倔佹云起，嵚崟离搂。三间四表，八维九隅。万楹丛倚，磊砢相扶。浮柱岧嵽以星悬，漂峣嵲而枝拄。飞梁偃蹇以虹指，揭蘧蘧而腾凑。层栌磥垝以岌峨，曲枅要绍而环句。芝栭欑罗以戢孴，枝牚杈枒而斜据。傍夭蟜以横出，互黝纠而搏负。下岪蔚以璀错，上崎嶬而重注。捷猎鳞集，支离分赴。纵横骆驿，各有所趣。

尔乃悬栋结阿，天窗绮疏。圆渊方井，反植荷蕖。发秀吐荣，菡萏披敷。绿房紫菂，窋咤垂珠。云楶藻棁，龙桷雕镂。飞禽走兽，因木生姿。奔虎攫拿以梁倚，仡奋亹而轩鬐。虬龙腾骧以蜿蟺，颔若动而躨跜。朱鸟舒翼以峙衡，腾蛇蟉虬而绕榱。白鹿孑蜺于欂栌，蟠螭宛转而承楣。狡兔跧伏于柎侧，猨狖攀椽而相追。玄熊舑舕以龂龂，却负载而蹲跠。齐首目以瞪眄，徒脉脉而狋狋。胡人遥集于上楹，俨雅跽而相对。仡欺𤟧以雕瞲，䫜顤顟而睽睢。状若悲愁于危处，憯嚬蹙而含悴。神仙岳岳于栋间，玉女窥窗而下视。忽瞟眇以响像，若鬼神之仿佛。图画天地，品类群生。杂物奇怪，山神海灵。写载其状，托之丹青。千变万化，事各缪形。随色象类，曲得其情。上纪开辟，遂古之初。五龙比翼，人皇九头。伏羲鳞身，女娲蛇躯。鸿荒朴略，厥状睢盱。焕炳可观，黄帝唐虞。轩冕以庸，衣裳有殊。下及三后，淫妃乱主。忠臣孝子，烈士贞女。贤愚成败，靡不载叙。恶以诫世，善以示后。

于是乎连阁承宫，驰道周环。阳榭外望，高楼飞观。长途升降，轩槛曼延。渐台临池，层曲九成。屹然特立，的尔殊形。高径华盖，仰看天庭。飞陛揭孽，缘云上征。中坐垂景，頫视流星。千门相似，万户如一。岩窔洞出，逶迤诘屈。周行数里，仰不见日。

何宏丽之靡靡，咨用力之妙勤！非夫通神之俊才，谁能克成乎此勋？据坤灵之宝势，承苍昊天纯殷。包阴阳之变化，含元气之烟煴。玄醴腾涌于阴沟，甘露被宇而下臻。朱桂黝儵于南北，兰芝阿那于东西。祥风翕习以飒洒，激芳香而常芬。神灵扶其栋宇，历千载而弥坚。永安宁以祉福，长与大汉而久存。实至尊之所御，保延寿而宜子孙。苟可贵其若斯，孰亦有云而不珍？

乱曰：彤彤灵宫，岿嶵穹崇，纷厖鸿兮。崱屴嵫厘，岑崟崰嶷，骈巃嵸兮。连拳偃蹇，仑菌踡产，傍欹倾兮。歇欻幽蔼，云覆霮䨴，洞杳冥兮。葱翠紫蔚，磥硌瑰玮，含光晷兮。穷奇极妙，栋宇已来，未之有兮。神之营之，瑞我汉室，永不朽兮。
庞居士赞
释宗杲（宋代）

男女不婚嫁，随缘卖笊篱。
这船滋味子，岂与外人知。
泛舟晚出北关
赵企（宋代）

舟泛寒塘静，人归一叶间。
影疏行处柳，青远望中山。
道在身从老，诗穷意觉闲。
到家秋敛足，有谓庵柴关。
闻永叔出守同州寄之
梅尧臣（宋代）

冕旒高拱元元上，左右无非唯唯臣。
独以至公持国法，岂将孤直犯龙鳞。
茱萸欲把人留楚，苜蓿方枯马入秦。
访古寻碑可销日，秋风原上足麒麟。
伤小女痴
李群玉（唐代）

哭尔春日短，支颐长叹嗟。不如半死树，犹吐一枝花。
柘川渔火
蒋旦（宋代）

桃浪流香春雨馀，渔灯深夜出溪湄。
半篷明灭风生处，数点微溪月上时。
影落沙汀鸥梦断，光摇芦苇雁栖迟。
明朝解缆沧浪外，濯足船头唱竹枝。
华阳观桃花时招李六拾遗饮
白居易（唐代）

华阳观里仙桃发，把酒看花心自知。

争忍开时不同醉，明朝后日即空枝。
贞义女祠
王朝佐（宋代）

濑水何泱泱，携篚向水旁。
低头事漂洗，不惜湿罗裳。
晨出未暮归，老母在高堂。
三十不愿适，焉知绣鸳鸯。
道逢困丈夫，行乞良可伤。
一饭妇女仁，况有残壶浆。
终焉感礼义，出词何慨慷。
贞洁恐无知，清流见肝肠。
悲哉伍子胥，百金何足偿。
惟有鸱夷心，可与增辉光。
送马朝请使广西
孔平仲（宋代）

海水扬波今合清，秋风千里使华行。言皆有道非徒发，事若无华更不生。

谈笑从容怀远俗，琴书潇洒寄高情。伫闻静胜诸蛮服，何必楼船十万兵。
次韵严上舍读书目昏
陈造（宋代）

声利营营阅蜚电，人生悲欢更几遍。
群儿沈迷如病酲，尚念醇醪梦酣醼。
吾侪较之唯阿尔，书淫仅逃红绿眩。
短檠半世课蝇头，老阅旧藏纷莫辨。
近从损读得奇分，稳坐幽窗憩吾倦。
严侯著书定千载，尚向枯策求闻见。
可无一洗窦郎痴，捉笔因君拂尘砚。
题李处士山居
杨嗣复（唐代）

卧龙决起为时君，寂寞匡庐惟白云。

今日仲容修故业，草堂焉敢更移文。
依韵和萧推官见贻推官
彭汝砺（宋代）

晚年相遇更堂堂，祇似当时鄱水阳。物论固非低阀阅，家声元自满湖湘。

风回獠俗归陶冶，囊括蛮州入井疆。使指质成非有用，赠言虚自辱圭璋。
题方干墓
戴栩（宋代）

生前知己人谁是，今日人人识姓名。
葬地不封秋树死，诗坛空在墓山平。
子孙零落行人酹，画像微茫钓渚清。
惟有寒蝉思凄切，别枝依旧曳残声。
成父居于普宁寺钟楼之下辟以为斋旧名坎止近易榜曰发深省衡州舅氏书之仆为赋四小诗以发深省斋为韵 其三
赵蕃（宋代）

人行冥昧中，遇坎辄自省。闻是微妙音，安得忘所警。
咏云诗二首 其二
吴均（南北朝）

白云苍梧来，过拂章花台。逢河散复卷，经风合且开。
秋吟
黄庚（元代）

芦花零落点汀洲，白鹭飞边泊小舟。
水落渔矶风露晓，残荷数点冷擎秋。
复偶见
韩翃（唐代）

桃花脸薄难藏泪，
柳叶眉长易觉愁。
密迹未成当面笑，
几回抬眼又低头。
满江红 刘朔斋赋菊和韵
吴文英（宋代）

露浥初英，早遗恨、参差九日。还却笑、萸随节过，桂凋无色。

杯面寒香蜂共泛，篱根秋讯蛩催织。爱玲珑、筛月水屏风，千枝结。

芳井韵，寒泉咽。霜著处，微红湿。共评花索句，看谁先得。

好漉乌巾连夜醉，莫愁金钿无人拾。算遗踪、犹有枕囊留，相思物。
四月廿八日乞假至大连星浦 其二
郑孝胥（清代）

含蕊殊浓开渐淡，人生花事黯何言。花前人与春俱老，惘惘沾襟岂酒痕。
发潭州后作
赵蕃（宋代）

昔日道林岳麓，每逢图画诗篇。
今日羸骖东首，却成惨澹云烟。
次同叔见寄二首
胡仲弓（宋代）

独坐看诗话，瓶梅相对清。
瓦灯寒不晕，雪屋夜偏明。
煨栗填饥腹，煎茶长道情。
睡魔排遣尽，窗外听鸡声。
郊庙歌辞。祭神州乐章。雍和
佚名（唐代）

泰折严享，阴郊展敬。礼以导神，乐以和性。

黝牲在列，黄琮俯映。九土既平，万邦贻庆。
次韵黄生
陈师道（宋代）

入竹投窗夜有声，似违残腊作初正。
三更爽气侵危坐，万里回风逼发生。
呵笔小吟撩我老，闭门高卧见君情。
只今剩作惊人句，颇觉吟边意未平。
缘识
宋太宗（宋代）

随机发问绝亲疏，法界明文本不殊。
厌苦群生含万像，归依大觉达三无。
莲开湛寂真如境，屋里空劳总是虚。
缘起生中平等用，直须乐道善心居。
再和入省宿
苏颂（宋代）

雕龙辞辨干时才，重赞甘泉屈壮怀。
被拥绫香归汉直，食荤忘茹似颜斋。
休嗟簿领书堆案，况是鸿鸾序渐阶。
公论共推资望久，春云高步信难排。
琐窗寒 春阴
周贻繁（清代）

弱雨难零，痴云不醒，积阴凝暮。窗纱静掩，锁得篆烟成雾。

试销闲、西园漫游，探它春色藏何处。看柳眉未展，桃腮犹敛，寂寥如故。

频觑。溪边树。剩几朵残梅，留人缓步。韶光似此，怎续池塘佳句。

问东君、因甚自迟，嫩姿只恐风易妒。待明朝、放了新晴，著意匀红素。
破断藤峡
王守仁（明代）

绕看干羽格苗夷，忽见风雷起战旗。六月徂征非得已，一方流毒已多时。

迁宾玉石分须早，聊庆云霓怨莫迟。嗟尔有司惩既往，好将恩信抚遗黎。
守岁
李治（唐代）

今宵冬律尽，来朝丽景新。
花馀凝地雪，条含暖吹分。
绶吐芽犹嫩，冰□已镂津。
薄红梅色冷，浅绿柳轻春。
送迎交两节，暄寒变一辰。
开先寺
陈舜俞（宋代）

山门屹屹横青嶂，岩屋霏霏带紫烟。
千尺老松当大道，一条飞瀑落中天。
重来览物应相识，此地寻僧似有缘。
自谓读书非俗客，谪官犹得近林泉。
薄媚（排遍第九）
董颖（宋代）

自笑平生，英气凌云，凉然万里宣威。那知此际。熊虎涂穷，来伴麋鹿卑栖。既甘臣妾，犹不许，何为计。争若都燔宝器。尽诛吾妻子。径将死战决雄雌。天意恐怜之。

偶闻太宰，正擅权，贪赂市恩私。因将宝玩献诚，虽脱霜戈，石室囚系。忧嗟又经时。恨不如巢燕自由归。残月朦胧，寒雨萧萧，有血都成泪。备尝险厄返邦畿。冤愤刻肝脾。
青原台与兄弟同赋
李弥逊（宋代）

高台瞰层碧，岫幌森筠幢。
恍如青原人，觌面呼老庞。
胡为未免青，儒冠学为邦。
曾无白雨手，但补百碎腔。
平生爱山癖，至老成膏肓。
穷探偶会意，夜半力欲扛。
一存短豆恋，心境不得双。
坐旷燕剿幕，鉴胜猿窥窗。
故山如故人，示见心已降。
脂车蜡两屐，烟云恣冲撞。
竹根扫三径，荷插悬酒缸。
外物□可必，斯言有如江。
历阳寄金陵衍上人
林逋（宋代）

藓晕莎丛古石房，寺和松竹背秋冈。
骚吟未断云生褐，梵偈重开月照得。
五老旧游应悄默，六朝闲事肯悲凉。
西州独客心摇甚，抹碧江天鸟一行。
醉太平
徐梦龙（宋代）

冰肌玉容。情真意浓。小楼几度春风。醉琉璃酒钟。

关山万重。何时又逢。思量雨迹云踪。似襄王梦中。
题赵侍郎所藏画三首 其二 月月红
夏原吉（明代）

仙子凌晨理醉容，馀脂都洒绿云丛。天风一夕开阊阖，吹散秋花月月红。
次韵王司理二首
项安世（宋代）

对敌何曾挫一毫，避人堪笑却成逃。
莫思蓬户飞三箭，且向椿闱带两髦。
年少枉随流水去，老来方悟入山高。
儿童已辨新诗句，拟钉门符换书桃。
送江与京归山阳
贺铸（宋代）

山阳泽国四无山，百雉危城两水关。
杨柳遥知紫极路，沧波长羡白鸥闲。
病来药裹为吾累，兴尽渔舟送子还。
风月异时何限思，区区并入尺书间。
将进酒效鲍明远十首 其三
欧必元（明代）

泻水置平地，各自东西流。人生亦有命，安事百年忧。

酌酒浇磈亦，当歌敌绸缪。今日已非如昨日，明朝安复是今朝。

富翁阡陌沉沧海，王侯第宅长青苗。天时人事有代谢，令我感慨不能消。
扬雄二首 其一
王安石（宋代）

子云游天禄，华藻锐初学。覃思晚有得，晦显无适莫。

寥寥邹鲁后，于此归先觉。岂尝知符命，何苦自投阁。

长安诸愚儒，操行自为薄。谤嘲出异己，传载因疏略。

孟轲劝伐燕，伊尹干说亳。叩马触兵锋，食牛要禄爵。

少知羞不为，况彼皆卓荦。史官蔽多闻，自古喜穿凿。
次平元衡菖蒲
释宝昙（宋代）

细如毛发绿毵毵，寂寞无人共岁寒。
万壑千岩风雨面，却宜六月坐中看。
江楼写望
释文珦（宋代）

晨登江上楼，周览竟遐目。
江天渺无际，清致如可匊。
初日明远峰，微烟消广麓。
平波净如镜，群象印寒渌。
浦溆集帆樯，长空来鹳鹜。
凉风天末起，散入檐前竹。
旷然适野情，谁能念幽独。
手把离骚经，閒倚阑干读。
灵均邈千载，遗音谅难续。
沧浪在何处，思以濯吾足。
报恩寺
余复（宋代）

大山奔到海之滨，中有辉光佛刹新。
前后二三皆梵侣，不知谁是报恩人。
和吴九闳见赠诗
夏霖（清代）

一夕连床话，山钟报晓时。虽无莺劝酒，便有雨催诗。

爱石君成癖，栽花我亦痴。衡门原待客，相与共栖迟。
客馆夜见亮师画上有余吕二山人诗
高启（明代）

上人图画故人诗，相见灯前夜雨时。
无限云山与烟树，总含秋色是相思。
和刘太守十州诗·柳汀
陈瓘（宋代）

密干参差笼月影，轻波荡漾蘸烟条。
暑天要此清凉地，欲往何辞度小桥。
河间
曾肇（宋代）

南北车书久混同，河间今有楚人风。独惭太守非何武，已见州闾出两龚。
圣小儿诗
贺德英（宋代）

英秀钟河岳，生来号圣儿。
虽云年尚小，不待学而知。
博古通今年，超群迈秀姿。
浩然食牛气，非若聚鱼嬉。
祖莹耽书日，甘罗入相时。
看看头角长，身到凤凰池。
题万松亭
黄庭坚（宋代）

天柱峰无心肩，郁郁高松满川。
万身苍髯老禅，刳心忘义忘年。
万法曾无间歇，松风寺後山前。
四海五湖衲子，更於何处参玄。
若觅向上关捩，灵乙石下流泉。
太平堂中老将，家活都无一钱。
会得佛头著地，不会佛脚梢天。
留别干月亭
顾逢（宋代）

客中愁送别，临别转伤心。
最是情相得，犹教老不禁。
离怀空记忆，远信有浮沉。
争似长携手，山边水际吟。
高宗郊祀前庙朝享太庙三十首
真宗（宋代）

于皇烈考，道化圣神。
尧聪舜孝，文恬武忻。
命子出震，遗骏上实。
罔极之衰，有古莫论。
颂古三首
释智愚（宋代）

一拳拳倒黄鹤楼，一趯趯反鹦鹉洲。
有意气时添意气，不见流处也风流。
长安有狭斜行
萧纲（南北朝）

长安有径少，涂径不通舆。道逢双总丱，扶轮问我居。

我居青门北，可忆复易寻。大息骞金勒，中息绾黄银。

小息始得意，黄头作弄臣。三息俱入门，雅志扬清尘。

三息俱上堂，觞肴满四陈。三息俱入户，照耀光容新。

大妇舒绮絪，中妇拂罗巾。小妇最容冶，映镜学娇颦。

丈人且安坐，清讴出绛唇。
赠傅得一 其一
史浩（宋代）

试问此行何所止，乌有乡中无住里。醉时不觉醒时痴，世人谁识颠道士。
城南杂题
刘敞（宋代）

当日龙船校五兵，旋开池沼学昆明。
迩来封禅和平久，旧地分教百姓耕。
题郭餐雪小照片四绝句 其二
曾习经（清代）

读书万卷空复尔，怅望千秋亦惘然。似有才人吊黄祖，不妨重赋鹦鹉篇。
南山感旧 其二
刘克庄（宋代）

自从出腹来，未尝识奇伟。顾瞻忽眩晃，冷汗如泼水。
山中早春
司马光（宋代）

山木欣欣意，春光次第催。
欹巾望归雁，伏槛听新雷。
岩静闻冰折，巢空喜燕来。
涧花从寂寞，亦向草堂开。
徐孺子宅
赵师秀（宋代）

今识高眠处，沧波是切邻。
已知难即鹿，惟有独潜鳞。
草长过荷叶，藤深失树身。
闲思昔微子，犹自得称仁。
减字木兰花·天涯旧恨
秦观（宋代）

天涯旧恨，独自凄凉人不问。欲见回肠，断尽金炉小篆香。
黛蛾长敛，任是春风吹不展。困倚危楼，过尽飞鸿字字愁。
句
贺知章（唐代）

落花真好些，一醉一回颠。（见《诗式》）
送人赴雅州任
李复（宋代）

去年送君走边州，今年送君入蜀道。
上官南北不自知，风卷孤蜀离海峤。
场屋争飞二十年，垂翼空归叹潦倒。
绿衣晚出外家来，一命初忻慰枯槁。
忆昨当途数论荐，谓君逸足须腾趠。
故为羁絷尚淹蟠，区区课额量登耗。
辞尊有义不辞卑，屈身斗禄贫亲老。
蒙峰正在岷山西，新月残时行始到。
连江地暖春无雪，天际春来气常早。
君今此去春已尽，江山绿满花枝少。
人生离别难为情，莫恋异乡风景好。
杜鹃忽傍耳边啼，回首秦川泪斑草。
春游
朱继芳（宋代）

雨过青青草，湖边信马蹄。
夕阳沙路远，春水板桥低。
柳暗渔人屋，花香燕子泥。
摩挲酒家壁，留着醉时题。
禅人并化主写真求赞
释正觉（宋代）

性了有余，体含太虚。
心空历历，道契如如。
答响神居谷，随缘井觑驴。
向道尘尘住三昧，何妨触处卷而舒。
过柏谷山英上人旧居
恬烷（明代）

袈裟挂壁锡依台，寂寞空门生碧苔。
坐久不闻钟磬响，满庭残月杏花开。
留别虞丞相二首 其一
王质（宋代）

太仓宇宙久陈陈，合与英豪共作新。修造凤楼须有手，住持乌寺可无人。

千官礼绝三司贵，一士心归万国春。藉与八风吹六翮，飞腾意度不无神。
旅邸偶成
蓝智（明代）

今日雨晴双燕归，野桥茅屋又斜晖。便须买酒酹春色，莫放桃花树树飞。
吏隐堂
刘舜臣（宋代）

事因地僻方知少，官得公余始信闲。
且喜诗同文史乐，不须身与利名关。
过燕子矶游永济寺偶用壁间韵留赠默默上人
尹继善（清代）

每过云蓝便系船，非关前路受风偏。秋残野岸丹枫冷，水落空江翠壁悬。

月色微茫僧入定，钟声断续客初眠。回思十七年来事，似与名山有宿缘。
访曾云巢
戴复古（宋代）

一老今无恙，诸公昔与俦。
随时难苟合，怀道早归休。
苦似陶元亮，全如秦少游。
笔端锋锐别，有待续春秋。
云台寺梅坡
陈宓（宋代）

树杪风来玉佩轻，仙香飘作世间清。
一枝不许来城市，只伴高人避世情。
戏道士阮太虚
谢枋得（宋代）

阮郎正好住天台，玉女多情忍放回。
雨散云收一天碧，薰风吹梦到瑶台。
咏史上·郭林宗
陈普（宋代）

饯郭林宗数千两，哭陈太丘三万人。
河上纷纷皆折角，不如一一是黄巾。
元祐末宿秋试院曾和王敏父四诗是时以疾先出院方欲出而未得况味有类今日追用前韵再赋四首 其二
李之仪（宋代）

兼材莫作尹翁归，自鬻崎岖不畏非。妄役土龙宁得雨，可堪刍畏强蒙衣。

移文不报如沉井，行路皆疑镇掩扉。早悟垂头供立仗，好随四牡去騑騑。
客楼间望
刘士俊（清代）

枯藤短发此经过，目极高楼唤奈何。远岭日斜孤塔迥，遥天瘴起百蛮多。

木棉花贱村姑乐，芦管声寒牧竖歌。太息南中章句容，吟坛无处问《横戈》。
送方签判赴江西任
陈宓（宋代）

洪都称大府，上幕得名贤。
事业三千牍，声名四十年。
民征须力减，酒禁更堪怜。
馀力犹能办，开涂及济州。
桐江闲居作十二首
贯休（唐代）

木落雨翛翛，桐江古岸头。拟归仙掌去，刚被谢公留。

猛烧侵茶仙，残霞照角楼。坐来还有意，流水面前流。

香刹通真观，楼台倚郡城。阴森古树气，粗淡老僧情。

壁画连山润，仙钟扣月清。何须结西社，大道本无生。

静室焚檀印，深炉烧铁瓶。茶和阿魏暖，火种柏根馨。

数只飞来鹤，成堆读了经。何妨似支遁，骑马入青冥。

不问赓桑子，唯师妙吉祥。等闲眠片石，不觉到斜阳。

独自收槠叶，教童探柏瓤。王孙莫指笑，淡泊味还长。

诗琢冰成句，多将大道论。人谁知此意，日日只关门。

乳鼠穿荒壁，溪龟上净盆。因知无事贵，言外更无言。

红黍饭溪苔，清吟茗数杯。只应唯道在，无意俟时来。

树叠藏仙洞，山蒸足爆雷。从他嫌复笑，门更不曾开。

蝉急野萧萧，山中信屡招。树香烹菌术，诗□□琼瑶。

诸境教人认，荒榛引烧烧。吾皇礼金骨，谁□美南朝。

露滴滴蘅茅，秋成爽气交。霜椑如蜜裹，□□似盐苞。

浮藓侵蛩穴，微阳落鹤巢。还如山里日，门更绝人敲。

堑鸟毛衣别，频来似爱吟。萧条秋病后，斑驳绿苔深。

珠翠笼金像，风泉洒玉琴。孰知吾所适，终不是心心。

芙蓉峰里居，关闭复何如。白玃兼花鹿，多年不见渠。

红泉香滴沥，丹桂冷扶疏。唯有西溪叟，时时到弊庐。

忆在山中日，为僧鬓欲衰。一灯常到晓，十载不离师。

水汲冰溪滑，钟撞雪阁危。从来多自省，不学拟何为。

囊非扑满器，门更绝人过。土井连冈冷，风帘迸叶多。

村童顽似铁，山菜硬如莎。唯有前山色，窗中无奈何。
有酒歌四首 其二
何吾驺（明代）

有酒有酒夏暑流，今我不饮松风飕。安得层冰踏赤脚，采莲花兮彼中洲。
次韵君节秘书三首
刘克庄（宋代）

宁作青袍朝士归，烹羔未必胜羹薇。
易贪尘世好官职，难泯人心真是非。
战士未收青野骨，将军谁报白登围。
可怜鸠鷃}藩篱下，岂识垂天翼怒飞。
颂 其一
陈易（宋代）

密坐研穷省细微，到头须是自忘机。应无祖佛能超越，岂有冤忘更顺违。

历历孤明犹认影，巍巍独步尚披衣。翻嗟会得昭灵者，也道寻师得旨归。
慈恩伽蓝清会
韦应物（唐代）

素友俱薄世，屡招清景赏。鸣钟悟音闻，宿昔心已往。

重门相洞达，高宇亦遐朗。岚岭晓城分，清阴夏条长。

氲氛芳台馥，萧散竹池广。平荷随波泛，回飙激林响。

蔬食遵道侣，泊怀遗滞想。何彼尘昏人，区区在天壤。
谪官南康军
徐谊（宋代）

花飞片片上衣襟，拾得飞花寘柳阴。
莫遣便随流水去，东君应有惜花心。